కుట్ర జరుగుతోంది
-బంగ్లా జట్టు భారత పర్యటనకు అడ్డంకులు
-బీసీబీ అధ్యక్షుడు నజ్ముల్‌ హసన్‌
ఢాకా (బంగ్లాదేశ్‌) : నవంబర్‌లో జరగాల్సిన బంగ్లాదేశ్‌ జట్టు భారత పర్యటనను అడ్డుకునేందుకు కుట్ర జరుగుతోందని బంగ్లాదేశ్‌ క్రికెట్‌ బోర్డు (బీసీబీ) అధ్యక్షుడు నజ్ముల్‌ హసన్‌ ఆరోపించారు. 11 డిమాండ్ల సాధనకు ఆటగాళ్ల సమ్మె, బోర్డుతో చర్చలు ఫలప్రదం తర్వాత నజ్ముల్‌ ఓ బంగ్లా (బెంగాలీ) పత్రికకు ఇచ్చిన ఇంటర్వ్యూలో కీలక వ్యాఖ్యలు చేశారు. ' భారత పర్యటన నేపథ్యంలో మీకు (మీడియా) ఎటువంటి అనుమానం రావటం లేదా? భారత పర్యటనకు అవాంతరాలు సృష్టించేందుకు కుట్ర జరుగుతుందని నా వద్ద స్పష్టమైన సమాచారం ఉంది. మీరు ఇది నమ్మాలి' అని నజ్ముల్‌ పేర్కొన్నారు. తమీమ్‌ ఇక్బాల్‌ తొలుత కోల్‌కత టెస్టుకు మాత్రమే దూరంగా ఉంటానని చెప్పాడు. ఆటగాళ్ల సమ్మె విరమణ తర్వాత నా వద్దకు వచ్చి భారత పర్యటనకు పూర్తిగా దూరమవుతున్నానని చెప్పాడు. ఎందుకు? అని నేను అడిగాను. అతడు సింపుల్‌గా నేను వెళ్లను అనేశాడు. ఇప్పుడు మరికొంత మంది క్రికెటర్లు సైతం ఆఖరు నిమిషంలో భారత పర్యటనకు దూరమైనా ఆశ్చర్యపోను. బోర్డుకు ఎటువంటి ఆప్షన్లు లేని సమయంలో చివరి నిమిషంలో ఈ పరిణామాలు చోటుచేసుకునే వీలుంది. షకిబ్‌ అల్‌ హసన్‌ను మాట్లాడాల్సి ఉంది. అతడు ఏం చెప్తాడో చూడాలి. అతడూ భారత పర్యటనకు వెళ్లనని చెబితే నేను కెప్టెన్‌ను ఎక్కడి వెతుక్కోవాలి? మొత్తం జట్టు కాంబినేషన్‌నే మార్చాల్సిన అవసరం వస్తుందేమో. ఈ ఆటగాళ్లతో నేను మాత్రం ఏం చేయగలను అని నజ్ముల్‌ వ్యాఖ్యానించాడు. నేను ఆటగాళ్లతో ప్రతి రోజు మాట్లాడతాను. సమ్మె గురించి నాతో ఒక్క మాట చెప్పలేదు. క్రికెటర్ల డిమాండ్లు అంగీకరించి తప్పు చేశానేమో అనిపిస్తుంది. సమ్మె విరమిస్తేనే చర్చలు అనాల్సింది. కానీ ఇతర బోర్డుల సలహా, మీడియా ఒత్తిడితో చర్చలకు పిలిపించి డిమాండ్లను అంగీకరించామని నజ్ముల్‌ అన్నాడు.
ఇదిలా ఉండగా బంగ్లాదేశ్‌ టీ20, టెస్టు కెప్టెన్‌ షకిబ్‌ అల్‌ హసన్‌ జట్టు ప్రాక్టీస్‌ సెషన్లకు వరుసగా డుమ్మా కొట్టాడు. భారత పర్యటనకు ముందు బంగ్లాదేశ్‌ శిక్షణా శిబిరం నిర్వహించింది. ఇందులో షకిబ్‌ పాల్గొనాల్సి ఉంది. ఒక్క రోజు మాత్రమే షకిబ్‌ హాజరయ్యాడు. నేడు బంగ్లా ఆటగాళ్లు వార్మప్‌ మ్యాచ్‌ ఆడనున్నారు. ఈ మ్యాచ్‌కూ షకిబ్‌ హాజరుపై స్పష్టత లేదు. దీంతో షకిబ్‌ అల్‌ హసన్‌ భారత పర్యటనకు దూరం కానున్నాడనే వార్తలు వస్తున్నాయి. బంగ్లాదేశ్‌ జట్టు స్పాన్సర్‌షిప్‌ కోసం జనవరిలో టెండర్లు పిలవనుంది. బలమైన బిడ్లు ఆశిస్తోన్న బంగ్లా క్రికెట్‌ బోర్డు.. టెలికాం కంపెనీలతో స్పాన్సర్‌షిప్‌లు ఆటగాళ్లు కుదర్చుకోవద్దని సూచించింది. గ్రామీఫోన్‌తో షకిబ్‌ ఒప్పందం కుదుర్చుకున్నాడు. దీనిపై షకిబ్‌కు బీసీబీ నోటీసులు ఇచ్చింది. షకిబ్‌ స్పందించాల్సి ఉంది.
మీ స్నేహితులకు రికమెండ్ చెయ్యండి